Choii didenda RM3,000 memandu secara gopoh buat aksi 'drift'
Balik Pulau: Pempengaruh TikTok yang lebih dikenali sebagai Choii didenda RM3,000 oleh Mahkamah Majistret di sini, hari ini, selepas mengaku bersalah atas pertuduhan memandu secara gopoh dengan melakukan aksi seretan tayar (drift).  Tertuduh Muhammad Faris Azri Md Hanif, 25, membuat pengakuan itu selepas pertuduhan dibacakan terhadapnya di hadapan Majistret Chia Huey Ting.   Lelaki itu turut berdepan hukuman penjara selama sebulan jika gagal bayar denda.  Mengikut pertuduhan, lelaki itu didakwa memandu kereta secara gopoh hingga mungkin menyebabkan bencana kepada orang lain.  Kesalahan itu didakwa dilakukan di Lebuhraya Tun Dr Lim Chong Eu, 3.45 pagi, 28 September lalu.  Pertuduhan dibuat mengikut Seksyen 279 Kanun Keseksaan yang boleh dipenjara sehingga enam bulan atau denda hingga RM2,000, jika sabit kesalahan.  Timbalan Pendakwa Raya, R Lushani memohon hukuman setimpal serta berbentuk pengajaran manakala tertuduh yang diwakili Yayasan Bantuan Guaman Kebangsaan (YBGK) memohon hukuman ringan atas alasan dia sudah insaf kesilapan dilakukan.  Ahad lalu, Muhammad Faris  direman dua hari selepas ditahan dalam Operasi Khas Samseng Jalanan di Lebuh Raya Tun Dr Lim Chong Eu, Bayan Lepas di sini.  Dia ditahan semasa melakukan aksi 'drift' ketika memandu kereta jenis Mazda Roadster.